Врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 111 став 1од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Граѓанската иницијатива Охрид SOS, поднесена против Општина Охрид, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на\_\_\_\_\_2022 година, го донесе следното

**Р Е Ш Е Н И Е**

1. Жалбата изјавена од Граѓанската иницијатива Охрид SOS, поднесена против Општина Охрид, заведена во Агенцијата под бр.08-799 на 30.12.2021 година, по предметот Барање за пристап до информации од јавен карактер, **СЕ УВАЖУВА**.

**2.** **СЕ НАЛОЖУВА** на Имателот на информации, да постапи по Барањето на Барателот, согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Граѓанската иницијатива Охрид SOS, како што е наведено во Жалбата на 02.12.2021 година преку електронска пошта поднела Барање за пристап до информации од јавен карактер до Општина Охрид, со кое побарала по е-маил да и се достават следните информации:

“ 1. Финалната верзија на План за управување со животната средина и социјални аспекти за реконструкција на Ул.“Македонски просветители“ (ПУЖССА) со извештајот од јавната расправа за реконструкција на Ул.“Македонски Просветители“.

1. План за обнова на вегетацијата за Ул. “Македоснки Просветители“ согласно ПУЖССА.
2. Елаборат за заштита на животната средина за реконструкција на Ул. “Македонски Просветители“.
3. Решение за отстранување на дрвата на Ул. “Македонски Просветители“.
   1. Колку дрва ја достигнале биолошката возраст и која била таа. Колку биле нападнати од карантински болести и штетници?
   2. Доколку постои придружна документација освен решението, бараме да ни биде доставена.
4. Решение за дислокација на 10 јавори од Ул.“Македонски Просветители“ и каде тие ќе бидат засадени.
5. Во ПУЖССА и основниот проект стои дека ќе отстранат 76 дрва додека во објавите за медиуми минатата недела беше кажано дека се работи за 49 липи, 13 костени и 10 јавори или вкупно 72 дрва.

На што се должи разликата од 4 дрва?

1. Во основниот проект е наведено дека за реконструкцијата ќе се набават 92 дрва од видот Liriodendrontulipifera кој што не е автохтон вид иако ПУЖССА стои дека “Видовите дрвја треба да бидат избрани врз основа на видовите кои се дел од природниот еко систем во близина. Со односот на садење 1:3 за ископано засадено дрво“.

* Стратегијата за биолошка разновидност јасно упатува на мерки за заштита на биолошката разновидност кои се однесуваат на обнова на автохтоните и сузбивање на алохтоните растителни видови:
* Поради засадувањето на неавтохтони видови дрва во Охридскиот Регион, препорака 19 од Реактивната мониторинг мисија на УНЕСКО од 2017 г. делумно се однесуваше токму на тоа;
* Во ЛЕАП за Општина Охрид 2019-2025
* Поглавје 4.6.5 Препораки за решавање на проблемите во однос на управувањето со биолошката разновидност, една од мерките е: Користење автохтони видови при уредување на зелените површини во Општината.
  1. Кое е образложението на Општина Охрид за постапување спротивно на горенаведеното, вклучително и на ЛЕАП која самата Општина го изработува?
  2. Во самиот проект е наведено дека ќе се набават 92 садници. Каде, како и во кој временски рок ќе се исполни засадувањето на 216 (според инф-јата во медиуми), односно 228 (според планот) дрва?“

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-799 од 30.12.2021 година.

Агенцијата со електронски допис бр.08-799 од 30.12.2021 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на допис на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_\_\_\_\_2022 година, под бр.08-799.

**Директор,**

**Пламенка Бојчева**